<classify> WAKATI idadi ya vifo vya majeruhi wa ajali ya lori la mafuta mjini Morogoro ikiongezeka hadi kufikia 82, baba mzazi wa mmoja wa waendesha bodaboda aliyefariki dunia katika Hospitali ya Taifa ya Muhimbili MNH, ameeleza kulemewa na mzigo wa kijana wake kuacha mke, mtoto mchanga na pacha wa miaka mitatu.Kijana huyo, Maige Adinani 23, ambaye alikuwa mwendesha bodaboda katika eneo la Kihonda mjini Morogoro, alifariki dunia akiwa Hospitali ya Muhimbili, alikokimbizwa kupatiwa matibabu zaidi baada ya kujeruhiwa sana na moto huo. Vifo vyaongezeka Akizungumza jana, Mkuu wa Kitengo cha Mawasiliano MNH, Aminiel Aligaesha alisema kwa sasa wamebaki majeruhi 32 baada ya majeruhi sita wengine kufariki dunia.Ajali hiyo ilitokea Agosti 10, mwaka huu saa mbili na dakika 20 asubuhi baada ya lori aina ya scania lenye namba za usajili T 717 DDF, likiwa na trela namba T 645 CAN likiwa limebeba mafuta ya petroli na dizeli, kupinduka.Mpaka jana juzi, tulikuwa na majeruhi 38 bahati mbaya sita wengine wamefariki dunia usiku wa kuamkia leo jana, alisema Aligaesha.Kutokana na kufariki kwa majeruhi hao wengine sita, hadi sasa waathirika wa ajali hiyo waliopoteza maisha wamefikia 82. Majeruhi 46 walihamishiwa Hospitali ya Muhimbili kutoka Hospitali ya Mkoa wa Morogoro kwa matibabu zaidi, lakini mpaka sasa 14 wameshaaga dunia na kubaki majeruhi 32.Aligaesha alisema majeruhi hao waliosalia, kati yao 17 wapo katika Chumba cha Wagonjwa wanaohitaji Uangalizi Maalum ICU na wengine 15 katika Wodi ya Sewahaji. Alisema madaktari na wauguzi wanaendelea na jitihada za kuwasaidia majeruhi hao, ambao wameungua kwa kiasi kikubwa, ikiwa ni asilimia 85 hadi 90 hivyo mtu mmoja kusafishwa vidonda dressing anatumia saa tatu, lakini wamekua wakifanya kazi bila kuchoka.Kilio cha baba wa dereva bodaboda Katika hatua nyingine baba mzazi wa Maige, Adinani Faraji mkazi wa Mahenge wilayani Ulanga, amesema amechanganyikiwa kutokana na mtoto wake aliyefariki Muhimbili kuacha mke, mtoto mchanga, na pacha wenye umri wa miaka mitatu, mzigo ambao ni mkubwa kwake. Faraji alisema mwanae ameacha mke na watoto wadogo watatu, ambapo wawili ni mapacha wenye umri wa miaka mitatu na mmoja ni mchanga anayekadiriwa kufikia miezi sita ama saba.Nilipigiwa simu na ndugu yangu aliyeko mjini Morogoro kuwa alisikia tangazo la jina la kijana wangu kuwa ni miongoni mwa majeruhi walisafirishwa kwenda kutibiwa Muhimbili, nikafunga safari kwenda huko, lakini gari lilipofika Kibaha nilipigiwa simu ya kaka yangu aliyeko Dar es Salaam kuwa kijana amefariki dunia na mwili wake umerudishwa Morogoro, alisema Faraji.Alisema ndugu yake huyo alikwenda Muhimbili kumwona, lakini siku hiyo kulikuwa na ugeni wa Rais John Magufuli kuwatembelea majeruhi, na baadaye baada ya Rais kuondoka alionana na madaktari, ambao walimwambia Maige alikuwa amefariki dunia na mwili wake umerejeshwa Morogoro.  <topic>: kitaifa 